# דביי צ'ייס

דביי צ'ייס
Daveigh Chase|  |
|
לידה |
24 ביולי 1990 לאס וגאס, ארצות הברית  |
|
פטירה |
16 ביוני 2026 (בגיל 35) לוס אנג'לס, ארצות הברית  |
|
שם לידה | Daveigh Elizabeth Schwallier  |
|
מדינה |
ארצות הברית  |
|
סוגה מועדפת |
מוזיקת פופ  |
|
תקופת פעילות |
1998–2016 (כ־18 שנים)  |
|
פרסים והוקרה | * פרס אנני (2003)
* פרס הקולנוע של MTV לנבל הטוב ביותר (2003)
 |
|
חתימה |   |
| **פרופיל ב-IMDb** |
|   |

**דביי אליזבת צ'ייס** (באנגלית: **Daveigh Elizabeth Chase**;‏ 24 ביולי 1990 – 16 ביוני 2026) הייתה שחקנית אמריקאית. התפרסמה כאשר גילמה את סמנתה דארקו בסרטו של ריצ'רד קלי "דוני דארקו". בהמשך דיבבה את דמותה של צ'יהירו אוגינו באנגלית בסרט של סטודיו ג'יבלי "המסע המופלא", ואת דמותה של לילו פלקאי בסרט האנימציה של אולפני ההנפשה של וולט דיסני, "לילו וסטיץ'", ובזיכיון ההמשך שלו, לפני שהופיעה בתור סמארה מורגן, הילדה האנטגוניסטית בסרט האימה משנת 2002, "הצלצול".

בשנים 2006–2011 גילמה תפקיד משני בסדרה של רשת HBO, "אהבה גדולה" ושיחקה בתפקיד רונדה וולמר, נערה סוציופתית שגדלה במשפחה פוליגמית. בשנת 2009 שבה לגלם את דמותה של סמנתה דארקו בסרט "ס. דארקו", המהווה סרט המשך ל"דוני דארקו". היא הופיעה גם בסרט האימה "Jack Goes Home" משנת 2016, אך מאז לא הופיעה בתפקידים נוספים. על פי הדיווחים, היא הפסיקה לשחק לאחר מספר היתקלויות עם החוק, הכוללות מעצר בגין נסיעה ברכב גנוב ועבירות סמים.

## ביוגרפיה

צ'ייס נולדה ב-24 ביולי 1990 בלאס וגאס שבנבדה. שמה שונה לדביי אליזבת צ'ייס לאחר שהוריה, קאת'י צ'ייס וג'ון שוואלייר, התגרשו. היא גדלה באלבני שבמדינת אורגון. ב-16 ביוני 2026 נפטרה עקב סיבוכים של דלקת קרום המוח.

### קריירה

הפריצה הגדולה של צ'ייס הגיעה בשנת 1998 כאשר זכתה בתפקיד הראשי בדיבוב דמותה של ילדה מהוואי בשם לילו פלקאי בסרט האנימציה של חברת וולט דיסני, "לילו וסטיץ'" (2002). הסרט מתאר כיצד לילו מתיידדת עם חוצן כחול ומוזר בעל נטיות הרסניות שמתחזה לכלב, לו היא קוראת "סטיץ'", וכיצד היא מנסה ללמד אותו להתנהג באמצעות המוזיקה של אלביס פרסלי כדוגמה ומופת. על ביצועיה זכתה צ'ייס בפרס אנני בשנת 2003 וכיכבה בסדרת הטלוויזיה שבאה בעקבות הסרט, "לילו וסטיץ': הסדרה". צ'ייס גם דיבבה את הדמות הראשית, צ'יהירו אוגינו, ילדה יפנית בת עשר, בדיבוב האמריקאי של סרט האנימה היפני "המסע המופלא".

בשנת 2002 כיכבה בתפקיד סמארה מורגן בסרט הקולנוע "הצלצול". על הופעתה זו הוענק לה פרס הנבל הטוב ביותר בטקס פרסי הקולנוע של MTV לשנת 2003, כאשר היא גוברת על מועמדים כמו מייק מאיירס, קולין פארל, וילם דפו ודניאל דיי-לואיס.

בסרט ההמשך, "הצלצול 2" (2005), קיבלה צ'ייס קרדיט על תפקידה כסמארה מורגן בשל שימוש בחומרי ארכיון מהסרט הראשון, אולם קלי סטייבלס הייתה זו שביצעה את כל הצילומים החדשים.

בשנים 2000–2005 הופיעה צ'ייס בתפקידים מרכזיים נוספים בקולנוע ובטלוויזיה, בהם הסרט "דוני דארקו" (2001) כאחותו הצעירה של דוני, סמנתה, ובסדרה "אוליבר בין" (2003–2004) כג'ויס, חברתו המוזרה של אוליבר. עבודות נוספות שלה כוללות את "העכברים" (2002), "קרולינה" (2003), הסרט הקצר "המגדלור הרדוף של ר.ל. סטיין" (2003) בו גילמה רוח רפאים בשם אנאבל, ו"בטהובן 5" (2003). הופיעה בתפקידי אורח בסדרות "מגע של מלאכים", "מכושפות", "ER", "חוקי המשפחה" ו"הפרקליטים".

בשנת 2006 לוהקה לתפקיד רונדה וולמר בסדרת הדרמה של HBO, "אהבה גדולה", העוסקת במשפחה פוליגמית ובראש המשפחה ביל הנריקסון, אותו גילם ביל פקסטון. הסדרה מתמקדת במערכת היחסים של הנריקסון עם שלוש נשותיו. דמותה של צ'ייס היא הכלה הצעירה של נביא הקהילה, רומן גרנט, בגילומו של הארי דין סטנטון.

הסרט "לירוי וסטיץ'", שחתם את הסדרה "לילו וסטיץ'", יצא בשנת 2006 וסימן את הפעם האחרונה שבה דיבבה צ'ייס את דמותה של לילו. בהמשך הופיעה צ'ייס בעונה השנייה של "אהבה גדולה" ששודרה בשנת 2007. באותה שנה היא גם דיבבה את בטסי בתוכנית של PBS "שירי אוהבת ללמוד". היא שבה לגלם את דמותה של סמנתה דארקו בסרט "ס. דארקו". עלילת הסרט מתרחשת שבע שנים לאחר אירועי הסרט הראשון, כאשר סמנתה דארקו וחברתה הטובה קורי הן כעת בנות 18 ויוצאות למסע בדרכים ללוס אנג'לס, במהלכו הן חוות חזיונות מוזרים.

בשנת 2015 כיכבה בסרט המתח "Killer Crush" ובסרט האימה העצמאי "Wild in Blue" לצד קארן בלאק. בשנת 2016 כיכבה בסרט המתח "American Romance" לצד נולן ג'רארד פאנק, והופיעה בסרט המתח "Jack Goes Home" לצד רורי קאלקין, בריט רוברטסון, לין שיי וניקי ריד.

## פילמוגרפיה

### קולנוע

| שנה | סרט | תפקיד | הערות |
| --- | --- | --- | --- |
| 1999 | Her Married Lover | נכדה |  |
| 2000 | Robbers | בת של רופא שיניים |  |
| 2001 | דוני דארקו | סמנתה דארקו |  |
| אינטליגנציה מלאכותית | זמרת צעירה | סצנות שנמחקו |
| המסע המופלא | צ'יהירו (קול) | דיבוב לאנגלית |
| 2002 | לילו וסטיץ' | לילו פלקאי (קול) |  |
| הצלצול | סמארה מורגן |  |
| 2003 | Haunted Lighthouse | אנאבל | סרט קצר |
| קרולינה | ג'ורג'יה מיראבו הצעירה |  |
| Silence | רייצ'ל פרסמן |  |
| סטיץ': הסרט | לילו פלקאי (קול) | הפצה ישירה לווידאו |
| בטהובן 5 | שרה ניוטון |
| 2005 | Rings | סמארה מורגן | חומרי ארכיון |
| הצלצול 2 |
| 2006 | לירוי וסטיץ' | לילו פלקאי (קול) |  |
| 2009 | ס. דארקו | סמנתה דארקו | הפצה ישירה לווידאו |
| 2010 | In Between Days | קנט | סרט קצר |
| 2012 | Yellow | מרי הולמס הצעירה |  |
| Little Red Wagon | קלי בונר |  |
| 2013 | Madame Le Chat | קלוטזי | סרט קצר |
| 2014 | JacobJoseffAimee | איימי |  |
| 2015 | Wild In Blue | רייצ'ל |  |
| 2016 | Jack Goes Home | שאנדה |  |
| American Romance | קריסי מדיסון |  |
| 2017 | הצלצול 3 | סמארה מורגן | חומרי ארכיון |

### טלוויזיה

| שנה | סדרה | תפקיד | הערות |
| --- | --- | --- | --- |
| 1998 | סברינה המכשפה הצעירה | ילדה קטנה | פרק: "Christmas Amnesia" |
| 1999 | Michael Landon, The Father I Knew | שונה לנדון (בגיל 8) | סרט טלוויזיה |
| 2000 | מכושפות | כריסטינה לרסון (צעירה) | פרק: "Pardon My Past" |
| הפרקליטים | ג'ניפר וייקפילד | פרק: "Appeal and Denial" |
| ER | טיילור ווקר | פרק: "The Greatest of Gifts" |
| From Where I Sit | אנה | סרט טלוויזיה |
| Edgar MaCobb Presents | סאלי | סרט טלוויזיה |
| 2001 | כן, מותק | ברוק | פרק: "The Big Snip" |
| The Lot | פגי פרנקלין | פרק: "Kids" |
| אלו הם חיי | מרי–אלן | פרק: "Boo!" |
| מגע של מלאכים | ת'ר אולברייט | פרק: "Heaven's Portal" |
| Inside Schwartz | רנדי ג'ונסון | פרק: "Comic Relief Pitcher" |
| Say Uncle | לוסי ג'אניק | סרט טלוויזיה |
| 2002 | חוקי המשפחה | ג'יימי גריבלדי | פרק: "Blood and Water" |
| The Rats | איימי קוסטלו | סרט טלוויזיה |
| 2003 | פילמור! | ג'ויס סאמיט, טרייסי מאביני (קולות) | פרקים שונים |
| אוליבר בין | ג'ויס | תפקיד ראשי, 23 פרקים |
| 2003–2006 | לילו וסטיץ': הסדרה | לילו פלקאי (קול) | תפקיד ראשי; 65 פרקים |
| 2004 | CSI | טסה פרס | פרק: "Turn of the Screws" |
| פשע מן העבר | אריאל שומן | פרק: "The Sleepover" |
| 2006–2011 | אהבה גדולה | רונדה וולמר | תפקיד ראשי, 32 פרקים |
| 2007 | שירי אוהבת ללמוד | בטסי (קול) | תפקיד ראשי; 58 פרקים |
| 2008 | ללא עקבות | דיאנה ריד | פרק: "A Bend in the Road" |
| 2009 | מרסי | אשלי ג'פריס | פרק: "I'm Not That Kind of Girl" |
| 2015 | Killer Crush | פייג' יורק | סרט טלוויזיה |

### משחקי וידאו

| שנה | כותר | תפקיד | הערות |
| --- | --- | --- | --- |
| 2002 | Disney's Lilo & Stitch | לילו פלקאי |  |
| Lilo & Stitch: Trouble in Paradise |  |
| Lilo & Stitch: Hawaiian Adventure |  |
| 2016 | Let It Die | קיוואקו סטו |  |

## פרסים ומועמדויות

| שנה | יצירה מועמדת | פרס | קטגוריה | תוצאה | מקורות |
| --- | --- | --- | --- | --- | --- |
| 2002 | "מגע של מלאכים" | פרס האמן הצעיר | הופעת השחקנית הצעירה הטובה ביותר בתפקיד אורח בסדרת דרמה | **מועמדות** |  |
| 2003 | "הצלצול" | פרסי אגודת מבקרי הקולנוע של פיניקס | הופעת הצעירה הטובה ביותר בתפקיד ראשי או משני: שחקנית | **מועמדות** |  |
| פרסי הקולנוע של MTV | הנבל הטוב ביותר | **זכייה** |  |
| "לילו וסטיץ'" | פרס אנני | פרס אנני לדיבוב הטוב ביותר | **זכייה** |  |
| פרסי אגודת מבקרי הקולנוע של פיניקס | הופעת הצעירה הטובה ביותר בתפקיד ראשי או משני: שחקנית | **מועמדות** |  |
| פרס האמן הצעיר | הופעת הדיבוב הטובה ביותר: גיל 10 ומטה | **זכייה** |  |

## קישורים חיצוניים

 מדיה וקבצים בנושא **דביי צ'ייס** בוויקישיתוף

* דביי צ'ייס, ברשת החברתית X (טוויטר)
* דביי צ'ייס, ברשת החברתית אינסטגרם
* דביי צ'ייס, הבלוג הרשמי
* דביי צ'ייס, במסד הנתונים הקולנועיים IMDb (באנגלית)
* דביי צ'ייס, באתר AllMovie (באנגלית)
* דביי צ'ייס, באתר Rotten Tomatoes (באנגלית)
* דביי צ'ייס, באתר Metacritic (באנגלית)
* דביי צ'ייס, במסד הנתונים הקולנועיים KinoPoisk (ברוסית)
* דביי צ'ייס, באתר סאונדקלאוד (באנגלית)
* דביי צ'ייס, באתר Last.fm (באנגלית)
* דביי צ'ייס, באתר AllMusic (באנגלית)
* דביי צ'ייס, באתר MusicBrainz (באנגלית)
* דביי צ'ייס, באתר Discogs (באנגלית)
* דביי צ'ייס, באתר Genius
* ynet, דבי צ'ייס (סמארה מ"הצלצול") מתה בגיל 35, באתר ynet, 17 ביוני 2026
* הארץ, השחקנית דבי צ'ייס ("הצלצול") מתה בגיל 35, באתר הארץ, 17 ביוני 2026
* ynet, דביי צ'ייס ("הצלצול", "דוני דארקו") הלכה לעולמה בגיל 35, באתר ynet, 17 ביוני 2026

## הערות שוליים